سولومون بن سيمسون

سولومون بن سيمسون Solomon ben Simson مؤرخ يهودى عاش فى مدينة وورم فى المانيا فى القرن الحداشر وقت الحمله الصليبيه الاولى وصف المدابح اللى اتعرض ليها اليهود على ايد المسيحيين و هما رايحين على الشرق عشان يحاربو المسلمين. بيعتبر نص سولومون مع نص مؤرخ يهودى تانى مش معروف الاسم اتسمى مجهول مينس The Anonymous of Mainz من اهم النصوص التاريخيه اللى بتوضح حجم الجرايم اللى ارتكبها المسيحيين فى حق اليهود فى اوروبا.

بعد البابا اوربان التانى ما دشن الحروب الصليبيه فى خطبة كليرمونت فى فرنسا سنة 1095 اتجمعت اعداد كبيره من المسيحيين بزعامة قسسه و رهبان رافعين الصلبان من امثال بطرس الناسك و قررو انهم يروحو على الشرق عشان يحاربو المسلمين و ياخدو بيت المقدس منهم. طلعت الجيوش الشعبيه المسيحيه و مشيت ناحية الشرق و فى منطقة الراين فى المانيا هاجمت مجتمعات اليهود و عملت مدابح رهيبه و خيرو اليهود بين التعميد و دخول المسيحيه او القتل ، معظم اليهود رفضو دخول المسيحيه و فضلو الموت هم و ولادهم عن انهم يبقو مسيحيين و لجا كتير من اليهود للانتحار . قتل المسيحيين اليهود فى " سبير " Spier، و " وورمس " Worms ، و مينز " Mainz "، و حرقو معبدهم فى مدينة " كولون ".

المجتمعات اليهوديه فى غرب اوروبا كانت مميزه عن مجتمعات المسيحيين اللى كانو عدوانيين ضد اليهود و زاد عدائهم ليهم بعد القرن العاشر و بقو بيسموهم " اعداء الرب " و بيطالبو بتعميدهم او قتلهم. بعد خطبة البابا اوربان بدا المسيحيين يهاجمو اليهود فى فرنسا و بعت يهود فرنسا ليهود المانيا يحذروهم من الجيوش المسيحيه اللى حا تعدى على المانيا و هى فى طريقها للشرق لكن يهود المانيا ما اخدوش الموضوع بجديه لغاية ما لقو المسيحيين بيهاجمو مجتمعاتهم و بيدبحو فيهم و فى عيالهم من غير رحمه او شفقه.

سولومون بن سيمسون كان فى وورم وقت المدابح دى و وصفها باسلوب بليغ مؤثر. بدا سيمسون الموضوع بقوله " دلوقتى انا حا احكى عن تطورات الاضطهاد اللى حصل لليهود اللى اتقتلو فى سبيل ربنا ".

75px|center

 مصادر 
 August C. Krey, The First Crusade, The account of eyewitnesses and participants, Princeton University Press, Princeton 1921
 Edward Peters, The first crusade, The chronicle of Fulcher of Chartres and other source materials, University of Pennsylvania Press, Philadelphia, USA 1998
 Robert Ghazan, European Jewry and the first crusade, University of California Press,
Los Angeles 1996

تصنيف:يهود
تصنيف:مؤرخين يهود
تصنيف:حروب صليبيه
تصنيف:مؤرخين للحروب الصليبيه
تصنيف:قهر